## 4. fejezet: Titkosítási eljárás

1. (1) Az Egyetem tiszteletben tartja a piacgazdaság szereplőinek működésükkel kapcsolatos adatok és egyéb információk titokban tartása iránti jogos igényét. A dolgozatokhoz adatot szolgáltató jogi személyek és magánszemélyek személyhez- és szellemi alkotásokhoz fűződő jogai törvényi védelmének biztosítása érdekében, a hallgatónak lehetősége van a dolgozat titkosítását kérni.
   * 1. A dolgozat titkosítása kiterjed a titkosított dolgozat készítőjére, a titkosnak minősített adatot, információt átadó személyre, a titkosított dolgozat belső (kari) és külső konzulensére, a titkosított dolgozat bírálójára ([Titoktartási nyilatkozat](#_Titoktartási_nyilatkozat_1)), a záróvizsga-bizottságok tagjaira, illetve a tanszéki/intézeti védésen résztvevő bizottsági tagokra, valamint az Egyetem minden olyan alkalmazottjára, aki munkaköri kötelezettségéből adódóan a titkosított dolgozatot átveszi, tárolja, továbbítja, megőrzi.
     2. A dolgozat titkosítására irányuló eljárás a hallgató kérelmére indul, akinek a titoktartást kérőtől származó igazolással hitelt érdemlően bizonyítania kell, hogy őt – a dolgozat elkészítése során birtokába jutott adatok, információk tekintetében – titoktartásra kötelezték.
     3. A hallgató a dolgozat befogadásáért felelős szervezeti egység vezetőjének címzett [Titkosítási kérelem](#_Titkosítási_kérelem) és a titokgazdától származó igazolás benyújtásával kérheti a dolgozat titkosítását téli záróvizsga esetén október 31-ig, nyári záróvizsga esetén március 31-ig. Amennyiben a dolgozat befogadásáért felelős szervezeti egység vezetője helyt ad a kérelemnek, titoktartási megállapodás kötése szükséges az Egyetem és a titokgazda ([jogi személyek közötti Titoktartási megállapodás](#_Titoktartási_megállapodás_(jogi)), valamint a titkosított dolgozatot író hallgató és a titokgazda között ([Titoktartási megállapodás](#_Bírálói_útmutató)).
     4. A titkosítási kérelemben meg kell jelölni a titkosítás időtartamát, amely indokolt esetben határozatlan időtartamú is lehet. A titkosítás időtartamának elfogadása a tanszékvezető/intézetigazgató vagy az általa megbízott személy hatáskörébe tartozik.
     5. A titkosított dolgozat védésén a hallgatón kívül csak a záróvizsga-bizottság tagjai, a jegyzőkönyvvezető, illetve a belső (kari) konzulens vehet részt, akik a jegyzőkönyv mellékletét képező [Titoktartási melléklet](#_Titoktartási_melléklet)et aláírva kötelezettséget vállalnak a titoktartásra.
     6. A dolgozat titkosítása nem érinti az Egyetem azon jogát, hogy harmadik személyek részére tájékoztatást adjon a dolgozat létezéséről/meglétének tényéről, a szerző nevéről, a dolgozat címéről, valamint a titkosítás lejártának dátumáról. A titkosított dolgozatok a titkosítás időtartama alatt a katalógusban kereshetők, de teljes szöveggel nem hozzáférhetők.